Vaso François

O Vaso François é un vaso cerámico creado por Ergótimos e pintado por Clitias, cara ao 570 - 560 a. C., considerado unha obra cimeira da cerámica ática e grega en xeral. Pola súa tipoloxía, corresponde a un cráter de volutas realizado seguindo a técnica de figuras negras. Tanto os dous autores (Ergotimos mepoiesen, Ergótimos fíxome; e Kleitias megraphsen, Clitias pintoume), como os personaxes representados están identificados por cadansúa inscrición. 

Foi descuberto por Alessandro François (1796 - 1857) nunha tumba etrusca dunha necrópole próxima á localidade de Chiusi, na actual Toscana. Os fragmentos que se conservan atopáronse esparexidos en distintos espazos, probablemente por obra de buscadores de tesouros, durante as campañas de 1844 e 1845. Na actualidade exponse no Museo Arqueolóxico de Florencia (Italia).

Esta tipoloxía de cerámica estaba destinada a conter viño mesturado con auga.Os gregos non consideraban honorable beber viño puro, un costume propio de pobos sen civilizar, e por iso bebíano mesturado con auga. Os cráteres eran recipientes de cerámica (ou de metal) de gran tamaño que se colocaban no centro da sala onde se celebraba o simposio (banquete), no chan ou sobre unha plataforma, e de onde o copeiro (ou os mesmos comensais) ía retirando e servindo o viño en recipientes máis pequenos e manexables; a boca ancha do cráter permitía introducir o kilix (copa). O tamaño e a calidade deste vaso debían reflictir unha posición social elevada do propietario.

 Descrición 
Trátase dun cráter de volutas, así chamado porque as súas asas sobresaen por riba da boca, formando volutas. A peza mide 66 cm de altura e está decorada con pintura negra sobre fondo vermello. A decoración distribúese en seis bandas horizontais que rodean todo o recipiente, nas que se pintan as figuras (250 ou 270, segundo as fontes); as liñas que separan as bandas, as asas e mais a banda inferior do vaso son as únicas áreas que presentan motivos xeométricos. As figuras represéntanse de acordo coa lei da frontalidade: ollos e torso de fronte e o resto do corpo de perfil. Como corresponde á época preclásica, os fondos son planos, sen ningún elemento que represente un espazo arquitectónico ou natural, e as figuras son hieráticas, sen expresión. De tódolos xeitos, esta obra representa un claro avance respecto ó período xeométrico anterior cara a un progresivo naturalismo.

Cada unha das bandas presenta dúas escenas, unha a cada lado do vaso, en todo caso escenas mitolóxicas ou animais fantásticos de iconografía orientalizante. Só a terceira e sexta bandas presentan cada unha un único tema que as percorre completamente todo ó redor do vaso.

miniatura|300px|Cara B

 Cara A: 
 Caza do Xabaril de Calidón.
 Xogos funerarios en honor a Patroclo, con carreiras de cuadrigas presididas por Aquiles.
 Cortexo nupcial de Peleu e Tetis (pais de Aquiles), con presenza das Horas, as Musas e as Ninfas. Ó final desta procesión aparece Peleu entre un altar e unha casa, e no interior desta casa está sentada Tetis.
 Escena da Guerra de Troia e Aquiles perseguindo a Troilo.
 Esfinxes e dúas panteras atacando un touro e un cervato.
 Loita mitolóxica entre grúas e pigmeos.
 Cara B: 
 Mito de Teseo e Ariadna: Teseo regresa vitorioso a Delos, tras matar a Minotauro, acompañado polos mozos atenienses ós que Teseo salvou de ser comestos polo monstro.
 Centauromaquia: os lapitas guiados por Teseo.
 Cortexo nupcial de Peleu e Tetis.
 Cortexo dionisíaco co regreso de Hefesto ó Olimpo e Hera, impaciente, esperando a ser liberada do trono no que aquel a encadeou.
 Grifóns e dous leóns atacando un touro e un xabaril.
 Loita mitolóxica entre grúas e pigmeos.

Nunha das volutas represéntase a deusa Ártemis alada, como señora dos animais levantando dous leóns pola cabeza. Debaixo, Áiax retirando o cadáver de Aquiles do campo de batalla para evitar que fose ultraxado polos troianos, nunha escena que reforza a magnitude do heroe aumentando artificialmente o seu tamaño. Noutra voluta hai unha Gorgona alada.

 Notas 

 Véxase tamén 

 Bibliografía 


 Ligazóns externas 
  Víctor Cantos (28.03.2016), Aula de Historia [consultado o 14.12.2023] 
 El Vaso François, una maravilla de la Antigüedad en el Museo Arqueológico de Florencia [consultado o 15.12.2023] 
 Il Vaso François di Ergotimos e Kleitias] [consultado o 14.12.2023]  
 Vídeo do vaso François 

Categoría:Etruscos
Categoría:Obxectos na mitoloxía grega
Categoría:Mitoloxía na arte
Categoría:Olaría da Grecia antiga